Imtella' Lulju 19, 2020 - Aġġornata 19 Ta' Lulju, 2020 6:17pm Familja minn Għawdex li marret vaganza fil-Greċja spiċċat ġiet lura b'togħma morra, hekk kif inżammet lejl fl-ajruport ta' Ateni wara li ma tħallietx taqbad it-titjira lejn Malta. Il-koppja Eyad u Josianne Abuhishmeh, li kienu flimkien mal-erba' wliedhom, qalu lil TVM kif twaqqfu mill-pulizija Griega meta kienu qed jiġu analizzati l-passaporti. Is-Sur Abuhishmeh ilu jgħix f'Malta 30 sena u għandu ċittadinanza Maltija. Martu hija Għawdxija, u anki wliedu. Qal li ġie mistoqsi diversi drabi mill-uffiċjal tal-Pulizija minn liema pajjiż ġej, u baqa' jwieġeb li hu u familtu huma Maltin. Qal madanakollu li ma ngħataw l-ebda spjegazzjoni għalfejn ma kinux qed jitħallew jitilgħu fuq l-ajruplan, u ġew ordnati joqgħodu mal-ġenb sakemm il-passiġġiera l-oħra għaddew qabilhom u telgħu. Ma' TVM qalu li ħassewhom trattati bħallikieku kienu kriminali, fejn tul l-istennija ġew segwiti mill-Pulizija anki biex marru fit-toilet, u sadanittant ħadd ma ried jispjegalhom għalfejn kienu qed jiġu miżmuma. Wara li tilfu t-titjira ttieħdu f'żona fejn jiġu ċċekkjati l-passaporti, u hawn allegatament qalulhom li kienu ġew miżmuma minħabba li karta mill-ktieb tal-passaport tas-Sur Abuhishmeh kellha tiċrita f'tarf minnhom. Is-Sur Abuhishmeh sostna ma' TVM li minflok seta' faċilment intalab juri l-karta tal-identità, ġaladarba qiegħed f'pajjiż tal-Unjoni Ewropea. Huwa esprima dubju dwar kemm din kienet ir-raġuni għalfejn hu u familtu ġew miżmuma, u jħoss li ġew iddiskriminati minħabba li għandhom kunjom li mhux Malti. Il-familja qattgħet lejl fl-ajruport sakemm ingħatat titjira oħra, li għaliha kellhom jerġgħu jħallsu €658 minn buthom. Dwar dan il-każ TVM talab ir-reazzjoni tal-Ministeru għall-Affarijiet Barranin, fejn kelliem għall-Ministeru qal li l-kwistjoni hija waħda privata u tirrigwarda l-miżuri tas-sigurtà ta' pajjiż sovran, fejn f'dan il-każ il-pulizija Griega kellhom suspett raġonevoli u riedu jagħmlu l-verifiki. Il-kelliem żied li 'duty officer' minn Malta u anki l-ambaxxatur Malti għall-Greċja, l-E.T. Patrick Cole, kienu f'kuntatt mal-familja, anki mal-lejl, sakemm dawn eventwalment qabdu t-titjira lejn Malta.